Case Beta

**Case Beta** oli Pirkanmaalla vuosina 2023–2025 tapahtunut laaja huumerikosvyyhti, jossa levitettiin pääasiassa erittäin vaarallista alfa-PVP-huumausainetta eli peukkua. Rikosten päätekijä, 52-vuotias vesilahtelainen Susanna Annika Sjöblom-Vuorinen, tuomittiin 12 vuoden ja 6 kuukauden vankeuteen heinäkuussa 2025. Yhteensä 13 henkilöä tuomittiin rikoksista.

## Tausta
Sisä-Suomen poliisilaitoksen Tampereen huumerikosyksikkö alkoi tutkia alfa-PVP:n eli peukun saapumista Pirkanmaalle, kun ainetta havaittiin yhä enemmän jätevesitutkimuksissa ja päihteidenkäyttäjien palveluissa. Epäiltyjen jäljille päästiin tutkimalla ja analysoimalla aiempia Pirkanmaalle kohdistuneita alfa-PVP-toimituksia.

Jutun päätekijäksi paljastui 52-vuotias vesilahtelainen nainen, joka toimi kristillisen yhdistyksen nimeltä Sana Rististä ry puheenjohtajana. Yhdistys oli perustettu parikymmentä vuotta aiemmin auttamaan yhteiskunnan vähäosaisia, erityisesti päihderiippuvaisia sekä rikos- ja vankilakierteessä olevia. Alkuvuonna 2024 nainen nousi yhdistyksen hallituksen ainoaksi jäseneksi ja puheenjohtajaksi, ja yhdistyksen postiosoite siirtyi Vesilahdelle.

Loppuvuodesta 2024 poliisi seurasi naisen asuinkiinteistölle menevää ja sieltä poistuvaa liikennettä. Naisen ja muutaman hänen yhteyshenkilönsä laitteet olivat kuuntelussa salaisten pakkokeinojen nojalla.

## Kiinniotto ja takavarikot
Maanantaina 27. tammikuuta 2025 poliisi pysäytti Akaassa valkoisen Audi A3 -henkilöauton. Kyydissä oli kaksi naista: päätekijä ja hänen kuljettajanaan toiminut nainen. Kun poliisi tuli näkyviin, päätekijä heitti minigrip-pussin takapenkille ja osa sisällöstä, vaaleanharmaa rakeinen jauhe, levisi ympäri auton takatilaa. Autosta takavarikoitiin yhteensä 357,6 grammaa alfa-PVP:tä.

Autosta löytyi myös Del Monte -säilykepurkkeja, joissa oli kierrettävä salapohja. Purkeista löytyi alfa-PVP:tä tai sen jäänteitä. Päätekijän asunnolta Vesilahdelta takavarikoitiin lisäksi 101,46 grammaa alfa-PVP:tä, kaksi luvanvaraista ampuma-asetta (pienoiskivääri ja haulikko) sekä käteistä rahaa yhteensä 6 325 euroa.

Esitutkinnan mukaan päätekijä oli hankkinut yhteensä noin 2 669 grammaa alfa-PVP:tä, josta saa noin 10 000 tai yli 100 000 käyttöannosta käyttötavasta riippuen.

## Toimintatapa
Päätekijä haki huumeita useita kertoja pääkaupunkiseudulta, muun muassa Nurmijärveltä, Tuusulasta ja Vantaalta. Hänellä ei ollut ajokorttia, joten hän käytti kuljettajia, joille hän maksoi palveluksista alfa-PVP:llä. Tammikuussa 2025 päätekijä haki Signal-sovelluksella ostamansa sinisen alfa-PVP:tä ja Oxycontinia sisältävän maastokätkön Nurmijärveltä Mercedes-Benz -henkilöautolla. Päätekijä käytti Signalissa nimimerkkiä ”Pitbull”.

Huumerahat kulkivat naisen liettualaisen Revolut-pankkitilin kautta. Nainen väitti tilin olevan yhdistyksen tili ja ohjeisti asiakkaita kirjoittamaan rahasiirtoihin selitteeksi ”lahjoitus”. Yhteydenpito ostajien kanssa tapahtui pääasiassa puheluilla, tekstiviestitse ja eri pikaviestisovelluksilla, kuten Snapchatilla, Whatsappilla ja Signalilla. Maksu huumausaineista on tapahtunut käteisellä sekä tilisiirroilla pääasiassa päätekijän Revolut-tilille.

Poliisi löysi naisen puhelimesta kuvia vaa'asta, jolla oli eri määriä vaaleaa kiteistä ainetta pusseissa. Kuulusteluissa nainen väitti kuvien liittyneen leivontaan.

Useat naisen asiakkaat velkaantuivat peukkuveloista, koska aineen vaikutusaika on lyhyt (15–120 minuuttia) ja tarve uudelle annokselle tulee nopeasti. Velallisille nainen oli viesteissä tiukkasanainen ja uhkasi ”kalliilla” perinnällä. Osa velallisista kuittaili velkojaan tekemällä naiselle hanttihommia tai myymällä huumeita eteenpäin. Päätekijä kertoi myyneensä alfa-PVP:tä 200-250 euron grammahintaan.

## Oikeuskäsittely
Pirkanmaan käräjäoikeus käsitteli Case Beta -jupakkaa kesäkuussa 2025 ja antoi tuomion 4. heinäkuuta 2025. Jutussa oli 13 vastaajaa ja 26 syytekohtaa.

Oikeus katsoi päätekijän toiminnan olleen pitkäkestoista ja suunnitelmallista. Merkittävä osa näytöstä koostui tuomittujen keskinäisestä viestittelystä ja telekuuntelutallenteista.

### Tuomiot

Lisäksi kolme henkilöä tuomittiin kahden vuoden ja kuuden kuukauden vankeuteen. Muista tuomioista pisin oli puolitoista vuotta ja lyhin kolmen kuukauden ehdollinen vankeusrangaistus. Kolme vankeustuomioista oli ehdollisia.

Päätekijä Sjöblom-Vuorinen tuomittiin menettämään rikoshyötynä valtiolle lähes 190 000 euroa. Häneltä oli takavarikoitu esitutkinnan aikana yli 18 000 euroa.

Järvisen tuomiota lievennettiin, koska hän auttoi rikosten selvittämistä ja toimi oikeuden mukaan päätekijän pyynnöstä ja ohjeiden mukaisesti alisteisessa asemassa.

Käräjäoikeuden tuomio ei ole lainvoimainen.

## Alfa-PVP
Alfa-PVP (katunimenä ”PV” tai ”peukku”) on erittäin vaarallinen muuntohuume, joka aiheuttaa voimakasta riippuvuutta. Aineen vaikutukset ovat lyhytkestoisia, toisinaan vain 15 minuuttia, ja tarve uudelle annokselle tulee 30–120 minuutin kuluttua. Käyttöannos vaihtelee 5–40 milligramman välillä, tyypillisesti noin 25 milligrammaa. Aine aiheuttaa käyttäjissään ahdistuneisuutta ja pahimmillaan psykoosia sekä tekee heistä väkivaltaisia.

THL:n ja Fimean lausuntojen mukaan alfa-PVP on vaarallisuutensa ja käyttötapojensa osalta rinnastettavissa amfetamiiniin, metamfetamiiniin ja metyleenidioksipyrovaleroniin, eli MDPV:hen.

Tutkinnanjohtaja, rikoskomisario Ari Luoto Sisä-Suomen poliisista kuvasi ainetta ”karuksi” ja totesi, että vastaavissa huumekauppajutuissa tilanne ei monesti ole kovin kaukana ihmiskaupasta, koska riippuvaiset ovat valmiita tekemään lähes mitä tahansa saadakseen lisää ainetta.

## Lähteet